**Proiect**

**ROMÂNIA**

**PLAN DE ACȚIUNE**

privind

**AVIZUL PREGĂTIT DE COMISIA EUROPEANĂ CĂTRE PĂRȚILE INTERESATE**

 **RETRAGEREA REGATULUI UNIT ȘI NORMELE UE ÎN DOMENIUL COMBATERII EXPLOATĂRII FORESTIERE ILEGALE ȘI A COMERȚULUI AFERENT**

1. **RECOMANDĂRI COMISIE**

Pentru a se pregăti pentru consecințele descrise în acest aviz, toți operatorii care importă lemn și produse din lemn din Regatul Unit sunt sfătuiți să se asigure că respectă interdicția de a introduce pe piață lemn recoltat ilegal și produse din lemn derivate din acesta și obligațiile de diligență prevăzute la articolele 4 și 6 din Regulamentul (UE) nr. 995/2010.

1. **OBLIGAȚIA DE DILIGENȚĂ ÎN CEEA CE PRIVEȘTE LEMNUL ȘI PRODUSELE DIN LEMN INTRODUSE PE PIAȚA UE**

Conform articolelor 4 și 6 din Regulamentul (UE) nr. 995/2010, operatorii nu au dreptul să introducă pe piața UE lemn recoltat ilegal sau produse derivate și au obligația de diligență în ceea ce privește lemnul și produsele din lemn pe care doresc să le introducă pe piață. Operatorii au obligația să exercite diligența necesară pe baza unui sistem „due diligence” descris la articolul 6 din Regulamentul (UE) nr. 995/2010 și, așadar, să excludă introducerea pe piața internă a lemnului pentru care riscul de recoltare ilegală nu este neglijabil și a produselor derivate din lemnul respectiv. După încheierea perioadei de tranziție, această obligație se va aplica, de asemenea, tuturor operatorilor din țările cărora li se aplică Regulamentul (UE) nr. 995/2010, care importă lemn și produse din lemn din Regatul Unit (și anume, care introduc lemn provenit din Regatul Unit pe piața UE), indiferent unde a fost recoltat inițial lemnul.

1. **ORGANIZAȚII DE MONITORIZARE**

În conformitate cu articolul 8 alineatul (2) litera (a) din Regulamentul (UE) nr. 995/2010, organizațiile de monitorizare trebuie să fie stabilite pe teritoriul Uniunii. După încheierea perioadei de tranziție, recunoașterea organizațiilor stabilite în Regatul Unit ca organizații de monitorizare nu va mai fi valabilă. Acestea nu vor fi în măsură să îndeplinească sarcinile prevăzute în Regulamentul (UE) nr. 995/2010.

1. **ACORDAREA DE LICENȚE PENTRU IMPORTURI**

Regulamentul (CE) nr. 2173/2005 stabilește un regim de licențe pentru importurile în UE de lemn și produse din lemn din țări care au încheiat acorduri bilaterale de parteneriat voluntar FLEGT (APV) cu Uniunea și au un regim operațional de licențe FLEGT. În conformitate cu articolul 3 din Regulamentul (UE) nr. 995/2010, lemnul care face obiectul licenței FLEGT este considerat recoltat în mod legal în sensul Regulamentului (UE) nr. 995/2010 și, prin urmare, nu mai este necesar să fie supus unui control strict din partea operatorilor10. Această situație se aplică exclusiv în cazul licențelor FLEGT eliberate de autoritățile competente să acorde licențe din țări terțe în temeiul acordurilor de parteneriat voluntar încheiate de Uniune cu țările terțe. După încheierea perioadei de tranziție, acest regim, inclusiv acordurile de parteneriat voluntar FLEGT, nu se vor mai aplica Regatului Unit.

**b. DISPOZIȚII RELEVANTE PRIVIND SEPARAREA ALE ACORDULUI DE RETRAGERE**

Articolul 41 alineatul (1) din Acordul de retragere prevede că mărfurile existente și identificabile în mod individual care au fost introduse legal pe piață în UE sau în Regatul Unit înainte de încheierea perioadei de tranziție pot fi puse în continuare la dispoziție pe piața UE sau a Regatului Unit și pot circula între aceste două piețe până când ajung la utilizatorul final.

Operatorului economic care se prevalează de această dispoziție îi revine sarcina de a demonstra, pe baza unor documente relevante, că mărfurile respective au fost introduse pe piața din UE sau din Regatul Unit înainte de încheierea perioadei de tranziție.

În sensul acestei dispoziții, „introducere pe piață” înseamnă furnizarea inițială a unei mărfi pentru distribuție, consum sau utilizare pe piață în cursul unei activități comerciale, fie în schimbul unei plăți, fie gratuit. „Furnizarea unei mărfi pentru distribuție, consum sau utilizare” înseamnă că „o marfă existentă și identificabilă în mod individual, după etapa de fabricație, face obiectul unui acord scris sau verbal încheiat între două sau mai multe persoane juridice sau fizice pentru transferul dreptului de proprietate, al oricărui alt drept real sau al posesiei cu privire la marfa în cauză sau aceasta face obiectul unei oferte adresate unei/unor persoane juridice sau fizice pentru încheierea unui astfel de acord”.

Această prevedere nu aduce atingere controalelor fitosanitare aplicabile importurilor după încheierea perioadei de tranziție.

**c. MĂSURI DEJA LUATE/AVUTE ÎN VEDERE A FI LUATE DE ROMÂNIA**

* Transmiterea de informații relevante pentru aplicarea acestui aviz structurilor din subordine - Gărzile forestiere și Garda Națională de Mediu, care exercită atribuțiile autorității competente responsabile pentru aplicarea *Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn (Regulamentul* *privind lemnul)*, precum:

- La 31 decembrie 2020 se încheie perioada de tranziție privind aplicarea dreptului UE în Regatul Unit al Marii Britanii și al Irlandei de Nord (Regatul Unit);

- De la 1 ianuarie 2021, Regatul Unit devine țară terță (țară care nu este membră a UE);

- Protocolul privind Irlanda/Irlanda de Nord („Protocolul I/IN”) prevede că Regulamentul *privind lemnul* și *Regulamentul (CE) nr. 2173/2005 al Consiliului din 20 decembrie 2005 privind instituirea unui regim de licențe FLEGT pentru importurile de lemn în Comunitatea Europeană*, se aplică Regatului Unit doar pe teritoriul Irlandei de Nord (pentru o perioadă inițială de aplicare de patru ani după încheierea perioadei de tranziție).

- În exercitarea atribuțiilor de control, Gărzile forestiere și Garda Națională de Mediu vor ține seama că după încheierea perioadei de tranziție, nu va mai fi valabilă recunoașterea de către UE a organizațiilor de monitorizare prevăzute la art. 8 din Regulamentul privind lemnul, care sunt stabilite în Regatul Unit.

În acest sens, structurile menționate din subordinea MMAP vor identifica eventualii operatori economici care se află în situația utilizării unui sistem *„due diligence”* care le-a fost pus la dispoziție de către o astfel de organizație de monitorizare și vor dispune măsurile necesare în vederea intrării operatorilor respectivi în legalitate;

- Asigurarea utilizării de către operatorii economici a sistemului ”*due diligence*” prevăzut în Regulamentul privind lemnul, care să ia în considerare că lemnul și/sau produsele din lemn care intră pe teritoriul României, provenind din Regatul Unit, sunt considerate ca primă punere pe Piața UE, cu excepția lemnului și/sau produselor din lemn care au fost deja introduse pe piață în mod legal în Regatul Unit înainte de încheierea perioadei de tranziție (pentru care se face dovada cu acte legale corespunzătoare);

- conținutul avizului pregătit de Comisia Europeană către părțile interesate privind retragerea Regatului Unit și normele UE în domeniul combaterii exploatării forestiere ilegale și a comerțului aferent, din 23 iulie 2020.